ປະທານາທິບໍດີສາທາລະນະລັດຟີລີບປິນສິ້ນສຸດການຢ້ຽມຢາມຫວຽດນາມຢ່າງເປັນທາງການ
ທ່ານປະທານປະເທດ ຫວຽດນາມ ເຈີ່ນດ້າຍກວາງ ແລະ
ທ່ານປະທານາທິບໍດີ ຟີລີບປິນ Rodrigo Duterte
ຕອນຄ່ຳວັນທີ 29/09 ທ່ານປະທານາທິບໍດີ ສາທາລະນະລັດ ຟີລີບປິນ Rodrigo Duterte ເດີນທາງອອກຈາກ ຮ່າໂນ້ຍ ສິ້ນສຸດການຢ້ຽມຢາມ ຫວຽດນາມ ຢ່າງເປັນທາງການໃນລະຫວ່າງວັນທີ 28 – 29/09/2016 ຕາມຄຳເຊີນຂອງທ່ານປະທານປະເທດ ຫວຽດນາມ ເຈີ່ນດ້າຍກວາງ. ໃນຂອບເຂດການຢ້ຽມຢາມ, ທ່ານປະທານາທິບໍດີ ສາທາລະນະລັດ ຟີລີບປິນ Rodrigo Duterte ໄດ້ວາງພວງມາລາຢູ່ອະນຸສາວະລີບັນດານັກຮົບວິລະຊົນທີ່ເສຍສະຫຼະຊີວິດເພື່ອຊາດ, ພົບປະເຈລະຈາກັບທ່ານປະທານປະເທດ ຫວຽດນາມ ເຈີ່ນດ້າຍກວາງ, ເຂົ້າຢ້ຽມຂ່ຳນັບທ່ານເລຂາທິການໃຫຍ່ ຫງວຽນຟູ໋ຈ້ອງ ຕາມພິທີການທູດ, ພົບປະກັບທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ. ທີ່ບັນດາການພົບປະເຈລະຈາ 2 ຝ່າຍສະແດງຄວາມເພິ່ງພໍໃຈກ່ຽວກັບການພັດທະນາຢ່າງແຮງ ແລະ ມີປະສິດທິຜົນຂອງການພົວພັນຮ່ວມມື ແລະ ມິດຕະພາບລະຫວ່າງ 2 ປະເທດໃນ 40 ປີຜ່ານມາ. 2 ຝ່າຍເຫັນດີເປັນເອກະພາບສືບຕໍ່ສົມທົບກັນຈັດຕັ້ງບັນດາການເຄື່ອນໄຫວສະເຫຼີມສະຫຼອງ 40 ປີແຫ່ງວັນສ້າງຕັ້ງການພົວພັນທາງການທູດໃນປີ 2016 ເປັນຢ່າງດີ; ເພີ່ມທະວີການຮ່ວມມືດ້ານການເມືອງຕ່າງປະເທດ ໂດຍຜ່ານການເພີ່ມທະວີການແລກປ່ຽນບັນດາການຢ້ຽມຢາມ ແລະ ພົບປະຂັ້ນສູງ ແລະ ທຸກຂັ້ນ. 2 ຝ່າຍເນັ້ນໜັກວ່າ ຄວນມານະພະຍາຍາມກ່ວາອີກ ເພື່ອຂຸດຄົ້ນບັນດາຄວາມສາມາດບົ່ມຊ້ອນຂອງ 2 ປະເທດຢ່າງມີປະສິດທິຜົນ; ເພີ່ມທະວີການຮ່ວມມືດ້ານການຄ້າເຂົ້າສານໃນໄລຍະໃໝ່. ຫວຽດນາມ ຈະສະໜອງເຂົ້າສານໃຫ້ ຟີລີບປິນ ເປັນປົກກະຕິ ແລະ ຍາວນານ. 2 ຝ່າຍເຫັນດີເປັນເອກະສັນສືບຕໍ່ສົ່ງເສີມບັນດາກົນໄກຮ່ວມມືຢ່າງມີປະສິດທິຜົນ; ແບ່ງປັນຂໍ້ມູນຂ່າວສານ, ບົດຮຽນ ແລະ ການຮ່ວມມືຕໍ່ສູ້ປ້ອງກັນຕ້ານບັນດາອາດຊະຍາກຳ; ພ້ອມທັງເຈລະຈາ ແລະ ເຊັນສັນຍາພາຕົວ ແລະ ສັນຍາມອບສົ່ງຜູ້ຖືກຕັດສິນລົງໂທດຈຳຄຸກໂດຍໄວ.
ຄຽງຂ້າງ ການຮ່ວມມື 2 ຝ່າຍ, 2 ຝ່າຍໄດ້ສຸມໃສ່ແລກປ່ຽນກ່ຽວກັບບັນດາບັນຫາສາກົນ ແລະ ພາກພື້ນ ຊຶ່ງຕ່າງຝ່າຍຕ່າງມີຄວາມສົນໃຈ. ກ່ຽວກັບບັນຫາທະເລຕາເວັນອອກ, 2 ຝ່າຍໃຫ້ຄຳໝັ້ນສັນຍາຮັກສາ ແລະ ຊຸກຍູ້ສັນຕິພາບ, ສະຖຽນລະພາບ, ຄວາມສະຫງົບປອດໄພ ແລະ ຄວາມເສລີໃນການເດີນທະເລ ແລະ ທາງອາກາດ, ກໍ່ຄືການຄ້າບໍ່ໃຫ້ດ້ານການຄ້າຖືກກີດຂວາງໃນພາກພື້ນ, ພິເສດແມ່ນຢູ່ທະເລຕາເວັນອອກ; ຮຽກຮ້ອງບັນດາຝ່າຍລະງັບໃຈ, ບໍ່ນາບຂູ່ດ້ວຍກຳລັງອາວຸດ ຫຼື ນຳໃຊ້ກຳລັງອາວຸດ; ເຄົາລົບວິວັດທະນາການດ້ານການທູດ, ນິຕິກຳຢ່າງຄົບຖ້ວນ; ແກ້ໄຂການຂັດແຍ້ງກັນດ້ວຍສັນຕິວິທີ ບົນພື້ນຖານບັນດາຫຼັກການພື້ນຖານຂອງກົດໝາຍສາກົນ
(ແຫຼ່ງຄັດຈາກ VOV)